Γνωμοδότηση της Επιτροπής των Περιφερειών για την «Ανακοίνωση της Επιτροπής και πρόταση απόφασης του Συμβουλίου σχετικά με τις δραστηριότητες της Επιτροπής στους τομείς της ανάλυσης, της έρευνας, της συνεργασίας και της δράσης για την απασχόληση (Essen)»

(96/C 126/04)

Στις 18 Ιουλίου 1995, και σύμφωνα με το άρθρο 198 Γ της Συνθήκης για την ίδρυση της Ευρωπαϊκής Κοινότητας, η Επιτροπή των Περιφερειών απεφάσισε να καταρτίσει γνωμοδότηση για τις ανωτέρω ανακοίνωση και πρόταση.

Η προετοιμασία των σχετικών εργασιών της ΕΤΠ ανατέθηκε στην επιτροπή 8 «Οικονομική και Κοινωνική Συνοχή, Κοινωνική Πολιτική, Δημόσια Υγεία», με εισηγήτρια την κ. Evalisa Birath Lindvall.

Κατά την 10η σύνοδο ολομέλειας της 15ης και 16ης Νοεμβρίου 1995 (συνεδρίαση της 16ης Νοεμβρίου 1995), η Επιτροπή των Περιφερειών υιοθέτησε την ακόλουθη γνωμοδότηση.

1. Εισαγωγή

Η πρόταση της Επιτροπής για δράσεις στους τομείς της ανάλυσης, της έρευνας, της συνεργασίας και της απασχόλησης εντάσσεται στα πλαίσια της συνέχειας που δίδεται στην απόφαση του Ευρωπαϊκού Συμβουλίου του Έσσεν. Η Επιτροπή, καθώς επίσης και το Συμβούλιο των Υπουργών Οικονομικών και το Συμβούλιο των Υπουργών Εργασίας και Κοινωνικών Υποθέσεων κλήθηκαν, κατά τη Σύνοδο Κορυφής του Έσσεν, να παρατηρήσουν μετά προσοχής τις εξελίξεις στον τομέα της απασχόλησης, να παρακολουθήσουν την πολιτική των κρατών μελών στον τομέα αυτό και να υποβάλουν ετήσια έκθεση στο Ευρωπαϊκό Συμβούλιο για περαιτέρω μέτρα στον τομέα της αγοράς εργασίας.

Έχοντας υπόψη τα αποτελέσματα των μέτρων των τελευταίων ετών για την προώθηση της απασχόλησης, η Επιτροπή κρίνει ότι είναι αναγκαίο να συνοδευθεί η εν λόγω διαδικασία παρακολούθησης με μια επανεξέταση των δραστηριοτήτων της Επιτροπής στους τομείς της ανάλυσης, της έρευνας, της συνεργασίας και των μέτρων στον τομέα της απασχόλησης.

Η παρούσα ανακοίνωση της Επιτροπής πρέπει να εξετασθεί στα πλαίσια της συνέχειας που δίδεται στα δύο Λευκά Βιβλία για την ανάπτυξη, την ανταγωνιστικότητα και την απασχόληση (έγγρ. COM(93) 700) και για την ευρωπαϊκή κοινωνική πολιτική (έγγρ. COM(94) 333) αντίστοιχα, για τα οποία η Επιτροπή των Περιφερειών εξέδωσε γνωμοδότηση. Η πρόσφατη γνωμοδότηση της Επιτροπής των Περιφερειών για το μεσοπρόθεσμο πρόγραμμα κοινωνικής δράσης (έγγρ. COM(95) 134 τελικό) δίδει συνέχεια και διευρύνει τη γνωμοδότηση της ΕΤΠ για το τελευταίο Λευκό Βιβλίο.

Οι προσπάθειες της ΕΕ για τη χάραξη μιας πολιτικής σχετικά με την ανάπτυξη, την ανταγωνιστικότητα και την απασχόληση, αφορούν με πολλούς τρόπους το ρόλο των τοπικών και περιφερειακών αρχών ως κινητήριων δυνάμεων και φορέων ανάληψης ευθυνών. Για παράδειγμα, επιδιώκεται η δημιουργία ευκαιριών απασχόλησης σε έναν μεταλλαγμένο τομέα υπηρεσιών και ταυτόχρονα η καλύτερη προσαρμογή των υποδομών στις σημερινές απαιτήσεις. Αυτό ισχύει και για ένα όλο και μεγαλύτερο ποσοστό εργαζόμενων γυναικών και τις συνεπαγόμενες απαιτήσεις για υπηρεσίες μέριμνας, προστασίας του περιβάλλοντος, γενικότερα, κ.λπ.

Η επιχειρηματολογία που πρέπει να προβληθεί όσον αφορά τη σχέση μεταξύ της οικονομικής ανάπτυξης και της ανάπτυξης στην αγορά εργασίας προωθούνται, μεταξύ άλλων, στις προκαταρκτικές εργασίες της Επιτροπής και του Συμβουλίου των Υπουργών ενόψει της Συνόδου Κορυφής που θα πραγματοποιηθεί στη Μαδρίτη το Δεκέμβριο του 1995. Το παρόν έγγραφο έχει ως επίκεντρο τη συνεχή ανάπτυξη μερών της διαδικασίας δημιουργίας θέσεων απασχόλησης - συστηματική ανταλλαγή εμπειριών και προγράμματα συνεργασίας στον τομέα της έρευνας.

Στα πλαίσια της κατάρτισης της γνωμοδότησης, η εισηγήτρια βασίστηκε σε πληροφορίες από τις εθνικές αντιπροσωπείες της Επιτροπής των Περιφερειών.

2. Πρόγραμμα δράσης Essen (Άρθρο 1)

Η Επιτροπή των Περιφερειών:

Επιδοκιμάζει την πρόταση της Επιτροπής να καταρτισθεί και να εφαρμοστεί ένα ειδικό πρόγραμμα δράσης (Essen) στον τομέα της απασχόλησης. Η πρόταση αυτή πρέπει να θεωρηθεί ως φυσικό επακόλουθο του γεγονότος ότι η σημαντικότερη προτεραιότητα της Ευρωπαϊκής Ένωσης και των κρατών μελών είναι η ανεργία και η απασχόληση. Για το λόγο αυτό, είναι σημαντικό να βελτιωθούν οι δυνατότητες των κοινοτικών οργάνων να παρακολουθήσουν τον τρόπο με τον οποίο εφαρμόζονται τα πορίσματα του Έσσεν. Η Επιτροπή των Περιφερειών θεωρεί σημαντικό να έχουν η Επιτροπή και το Συμβούλιο, αλλά και η Επιτροπή των Περιφερειών και άλλα κοινοτικά όργανα, δυνατότητες λήψης σωστών και ενημερωμένων πληροφοριών για τις εξελίξεις στις αγορές εργασίας των διάφορων χωρών της Ένωσης.

Συμμερίζεται την άποψη της Επιτροπής ότι είναι αναγκαίο να συμπληρωθούν τα προτεινόμενα συστήματα πολυμερούς εποπτείας με μια αναδιοργάνωση και ενίσχυση των δραστηριοτήτων που έχουν σχέση με την ανάλυση της αγοράς εργασίας και της πολιτικής απασχόλησης.

Τονίζει την άποψη της Επιτροπής ότι μια παρόμοια νέα στρατηγική μπορεί να έχει θετική συμβολή με τον εντοπισμό και την προώθηση επιτυχών μεθόδων και μέτρων, καθώς επίσης και να προωθήσει καινοτομίες και ανταλλαγές εμπειριών, αλλά θα ήθελε να τονίσει ειδικότερα τη σημασία που έχει η κινητοποίηση των παραγόντων σε τοπικό και περιφερειακό επίπεδο προς το σκοπό αυτό. Διάφορα όργανα στα επίπεδα αυτά έχουν πολυετείς εμπειρίες από προσπάθειες για την καταπολέμηση της ανεργίας και τη δημιουργία καλύτερων προϋποθέσεων απασχόλησης, θα ήταν δε χρήσιμο να διαδοθούν οι εμπειρίες αυτές. Η απασχόληση και η ανεργία σε τοπικό και περιφερειακό επίπεδο επηρεάζουν σε μεγάλο βαθμό τις οικονομικές προϋποθέσεις των τοπικών και περιφερειακών οργάνων να φέρουν σε πέρας τα κοινωνικά τους καθήκοντα. Το γεγονός αυτό αποτελεί ένα ισχυρό κίνητρο για τα όργανα αυτά να συμμετάσχουν ενεργά στο είδος αυτών των δραστηριοτήτων.

Τονίζει ότι η υλοποίηση των περισσότερων από τους πέντε βασικούς τομείς προτεραιότητας, όπου πρέπει να ληφθούν μέτρα ώστε η οικονομική ανάπτυξη να οδηγήσει στην αύξηση της απασχόλησης, όπως τονίστηκε στη Σύνοδο Κορυφής του Έσσεν, εξαρτάται σε μεγάλο βαθμό από τη δέσμευση και τις δυνατότητες των τοπικών και περιφερειακών οργάνων να συμμετάσχουν ενεργά στις σχετικές δράσεις. Οι κυριότεροι τομείς όπου η Επιτροπή των Περιφερειών κρίνει ότι είναι ιδιαίτερα σημαντική η ενεργός συμμετοχή των τοπικών και περιφερειακών αρχών, είναι οι εξής:

- βελτίωση των δυνατοτήτων απασχόλησης με την προώθηση των επενδύσεων στον τομέα της επαγγελματικής κατάρτισης

- βελτίωση της επίδρασης της ανάπτυξης στην απασχόληση με πιο ευέλικτη οργάνωση εργασίας και με την προώθηση πρωτοβουλιών, ιδίως σε τοπικό και περιφερειακό επίπεδο, που δημιουργούν ευκαιρίες απασχόλησης οι οποίες λαμβάνουν υπόψη τις νέες απαιτήσεις, π.χ. στον τομέα του περιβάλλοντος και της κοινωνικής μέριμνας.

- αύξηση της αποτελεσματικότητας της πολιτικής απασχόλησης.

- μέτρα για την υποστήριξη των ομάδων που έχουν πληγεί πολύ σοβαρά από την ανεργία, ιδίως των νέων, των μακροχρόνια ανέργων, των ηλικιωμένων εργαζόμενων και των ανέργων γυναικών.

Επισημαίνει τα πορίσματα και τα συμπεράσματα που αναφέρονται στην ανακοίνωση της Επιτροπής για τοπικές πρωτοβουλίες ανάπτυξης και απασχόλησης (LDEI) και τα οποία τονίζουν τις δυνατότητες ανάπτυξης προϋποθέσεων για αύξηση της απασχόλησης σε τοπικό και περιφερειακό επίπεδο. Η Επιτροπή έχει εντοπίσει 17 τομείς που θα μπορούσαν να καλύψουν νέες ανάγκες των πολιτών. Η πείρα δείχνει ότι οι τοπικές και περιφερειακές αρχές έχουν τις καλύτερες προϋποθέσεις για να ικανοποιήσουν τις ανάγκες αυτές, δεδομένου ότι μπορούν να λάβουν περισσότερο υπόψη τα ιδιάζοντα χαρακτηριστικά της εκάστοτε πολιτιστικής και κοινωνικοοικονομικής οργάνωσης και, με τον τρόπο αυτό, να δημιουργήσουν θέσεις εργασίας. Με την ενθάρρυνση των τοπικών και περιφερειακών πρωτοβουλιών θα πρέπει, σύμφωνα με τις εκτιμήσεις που γίνονται στις LDEI, να δημιουργούνται κάθε χρόνο στην Ένωση εκατοντάδες χιλιάδες θέσεις απασχόλησης. Η Επιτροπή των Περιφερειών θεωρεί ότι ο στόχος των προσπαθειών αυτών πρέπει να είναι, καταρχάς, η προώθηση μιας διαρκούς και οικονομικά βιώσιμης απασχόλησης. Η Επιτροπή των Περιφερειών κρίνει ότι οι μελλοντικές προϋποθέσεις για τις γεωργικές δραστηριότητες πρέπει να θεωρούνται ως περιβαλλοντικός στόχος, πράγμα που μπορεί να συμβάλει στη δημιουργία θέσεων απασχόλησης σε τομείς που εξαρτώνται από τη γεωργία.

Επισημαίνει ότι η δημογραφική εξέλιξη στην Ένωση και τα κράτη μέλη θα έχει συνέπειες για τις εξελίξεις στην αγορά εργασίας με τη μείωση του αριθμού των επαγγελματικά ενεργών ατόμων και την αύξηση των αναγκών μέριμνας των ηλικιωμένων. Η αλλαγή αυτή θα έχει ως αποτέλεσμα να δημιουργηθεί μια νέα διάρθρωση της ζήτησης προϊόντων και υπηρεσιών και θα έχει οικονομικές συνέπειες, ακόμη και για τα περιφερειακά και τοπικά όργανα.

Συμπεραίνει, για το λόγο αυτό, ότι οι προσπάθειες σε τοπικό και περιφερειακό επίπεδο πρέπει να αποκτήσουν σημαντικό ρόλο στις εργασίες που πραγματοποιούνται στα πλαίσια του προγράμματος δράσης. Για να εξαλειφθεί η διαρθρωτική ανεργία απαιτούνται συχνά ριζικές προσαρμογές στις συνθήκες των τοπικών και περιφειακών αγορών εργασίας.

Διαπιστώνει ότι οι προοπτικές στο επίπεδο αυτό δεν περιορίζονται μόνο στη δυνατότητα δημιουργίας νέων ευκαιριών απασχόλησης στον τομέα του περιβάλλοντος ή της κοινωνικής μέριμνας με τοπικές ή περιφερειακές πρωτοβουλίες. Οι τοπικοί και περιφερειακοί φορείς μπορούν επίσης να συμβάλουν σε μια μακροπρόθεσμη ανάπτυξη της απασχόλησης με προσπάθειες για τη διευκόλυνση της ανανέωσης και της προσαρμογής των οικονομικών δραστηριοτήτων στις νέες απαιτήσεις. Αυτό αφορά, για παράδειγμα, τη διάδοση νέων τεχνολογιών, τη διευκόλυνση της ίδρυσης επιχειρήσεων σε τομείς του μέλλοντος, την εξασφάλιση πρόσβασης σε νέες ικανότητες κ.λπ. Ζωτική σημασία έχουν επίσης οι αρμοδιότητες σε τοπικό και περιφερειακό επίπεδο για την κατάρτιση και τις υποδομές. Αυτές είναι προϋποθέσεις τόσο για την εθνική ανάπτυξη όσο και για την προσέλκυση επενδύσεων και επιχειρήσεων σε τοπικό και περιφειακό επίπεδο ώστε να είναι δυνατή η συνεχής δημιουργία ευκαιριών απασχόλησης στον ιδιωτικό επιχειρηματικό τομέα.

Διαπιστώνει ότι κατά τα τελευταία χρόνια παρατηρήθηκε μια αποκέντρωση της πολιτικής απασχόλησης σε πολλά κράτη μέλη. Τα τοπικά και περιφερειακά όργανα συμμετέχουν τώρα ενεργά τόσο στον προγραμματισμό όσο και στον καθορισμό των προτεραιοτήτων και τον συντονισμό των προσπαθειών καταπολέμησης της ανεργίας.

Διαπιστώνει ότι όσον αφορά την ανάγκη αύξησης των δυνατοτήτων των ΜΜΕ, τα τοπικά και περιφερειακά όργανα μπορούν να διαδραματίσουν σημαντικό ενθαρρυντικό και συντονιστικό ρόλο. Τα όργανα αυτά παρέχουν επίσης πολλές φορές συμβουλές και υποστήριξη στους ανέργους, ενέργειες που μπορούν να συμπληρωθούν επωφελώς με δραστήρια μέτρα στα πλαίσια της πολιτικής απασχόλησης.

Επισημαίνει τις εμπειρίες που δείχνουν ότι τα όργανα σε τοπικό και περιφερειακό επίπεδο διαδραματίζουν στρατηγικό ρόλο στη συνεργασία που απαιτείται για την άντληση πόρων από τα ταμεία και τα προγράμματα της Ένωσης. Μπορούν να διαδραματίσουν σημαντικό ρόλο όσον αφορά το συντονισμό των αναπτυξιακών δραστηριοτήτων στους τομείς του προγραμματισμού, της χρηματοδότησης και της υλοποίησης. Με τον τρόπο αυτό, έχουν επίσης πολλές δυνατότητες συγκέντρωσης και διάδοσης γνώσεων που είναι σημαντικές για τις ιδιωτικές επιχειρηματικές δραστηριότητες π.χ. για τις δυνατότητες των επιχειρήσεων να αξιοποιήσουν τα ταμεία και τα προγράμματα της Ένωσης.

Προτείνει, όταν υλοποιηθεί το πρόγραμμα δράσης Essen, να δοθεί η δυνατότητα στα τοπικά και περιφερειακά όργανα να επικοινωνούν απευθείας με την Επιτροπή και τα όργανά της ώστε να έχουν συγκεκριμένη συνεργασία καινοτόμου χαρακτήρα. Οι εμπειρίες αυτές μπορούν στη συνέχεια να μεταδοθούν μέσω του προγράμματος και να χρησιμεύσουν ως παράδειγμα για τοπικές και περιφερειακές δραστηριότητες σε άλλα κράτη μέλη.

Διαπιστώνει ότι η πρόσφατη συγκυριακή κάμψη είχε ως αποτέλεσμα να υποχρεωθούν τα τοπικά και περιφερειακά όργανα να διεκπεραιώνουν τα καθήκοντά τους υπό μεγαλύτερη οικονομική πίεση απ'ό,τι στο παρελθόν. Αυτό οδήγησε σε αναδιοργάνωση και ανανέωση του δημόσιου τομέα σε πολλά κράτη μέλη. Οι εμπειρίες αυτές μπορεί να είναι χρήσιμες για την ανάπτυξη ολόκληρης της κοινωνίας. Παράδειγμα αποτελούν τα επιτυχή προγράμματα συνεργασίας μεταξύ τοπικών και περιφερειακών οργάνων στα πλαίσια των οποίων κατέστη δυνατή η αποφυγή απόλυσης προσωπικού μέσω συμφωνιών για κατάρτιση και ανάπτυξη προσόντων στα πλαίσια διαρθρωτικών μεταβολών. Παράδειγμα είναι επίσης ο συνδυασμός βραχυπρόθεσμων μέτρων απασχόλησης με πρωτοβουλία των τοπικών και περιφερειακών οργάνων και η ανάγκη ανάπτυξης των ικανοτήτων των ΜΜΕ που οδηγούν σε συνεχείς ευκαιρίες απασχόλησης και ανταγωνιστικότερων επιχειρήσεων.

Διαπιστώνει ότι η πρόοδος όσον αφορά τη δημιουργία θέσεων απασχόλησης σε τοπικό και περιφερειακό επίπεδο είναι συχνά το αποτέλεσμα συνεργασίας μεταξύ πολλών παραγόντων στο επίπεδο αυτό, και ότι προς το σκοπό αυτό έχουν τεθεί κοινοί στόχοι και έχουν καταβληθεί συντονισμένες προσπάθειες.

Υπενθυμίζει τη σημασία του τοπικού επιπέδου ως χώρου δημιουργίας και ως πλαισίου μιας στρατηγικής ανάπτυξης που καθοδηγείται από μία κοινότητα τοπικών παραγόντων ικανών να την υλοποιήσουν στην οικονομική, τεχνολογική αλλά και κοινωνική, πολιτιστική και περιβαλλοντική της διάσταση καθώς και να εγγυηθούν την κοινωνική συνοχή.

3. Πόροι για την υλοποίηση του προγράμματος δράσης

Η Επιτροπή των Περιφερειών:

Εκφράζει τη λύπη της για το γεγονός ότι τα προτεινόμενα χρηματοδοτικά πλαίσια - συνολικά 57 εκατ. Ecu κατά την περίοδο 1996-2000 - δεν είναι ανάλογα προς το μέγεθος του προβλήματος. Η Επιτροπή των Περιφερειών κρίνει ότι με την ανακατανομή των κονδυλίων του προϋπολογισμού θα πρέπει να είναι δυνατό να δεσμευθούν πολύ μεγαλύτερα κεφάλαια για την εφαρμογή του προγράμματος δράσης. Κατά τη συνεχιζόμενη εξέταση της πρότασης της Επιτροπής, στόχος πρέπει να είναι η δυνατότητα διάθεσης πόρων που να καθιστούν επίσης δυνατή την ανάληψη συγκεκριμένων δραστηριοτήτων βάσει των αποτελεσμάτων και των εμπειριών στα πλαίσια του προγράμματος Essen, συμβάλλοντας με τον τρόπο αυτό, στην εξουδετέρωση των αρνητικών συνεπειών που ενδέχεται να έχει στην απασχόληση η αντίξοη διεθνής συγκυρία.

4. Προσανατολισμός του προγράμματος δράσης (Άρθρο 2)

Η Επιτροπή των Περιφερειών:

Επικροτεί τον προτεινόμενο ορισμό των στόχων του προγράμματος δράσης.

Συμπεραίνει ότι η ανάλυση της πολιτικής απασχόλησης εντάσσεται στα πλαίσια μιας συνολικής προοπτικής και δεν περιορίζεται σε μια αξιολόγηση από μακροοικονομική και εθνική σκοπιά, αλλά λαμβάνει ενεργά υπόψη την περιφερειακή και τοπική πραγματικότητα. Για να αξιοποιηθούν με τον καλύτερο τρόπο οι εμπειρίες που υπάρχουν σε τοπικό και περιφερειακό επίπεδο, είναι επιτακτικά αναγκαίο οι εμπειρίες και οι γνώσεις αυτές να συσχετιστούν με τις εργασίες που πραγματοποιούνται στα πλαίσια του προγράμματος δράσης.

Προτείνει τα τοπικά και περιφερειακά όργανα και λοιποί οργανισμοί να υποβάλουν σε ετήσια βάση στην Επιτροπή εκθέσεις σχετικά με επίκαιρα θέματα έρευνας στον τομέα της απασχόλησης που η Επιτροπή πρέπει να χρηματοδοτήσει κατά την επόμενη διετία. Ένα παρόμοιο μέτρο μπορεί να αποτελέσει σημαντική βάση ώστε οι έρευνες που πραγματοποιούνται να προσανατολιστούν στα προβλήματα αυτά που έχουν σχέση με τις εμπειρίες των εν λόγω οργάνων.

5. Μέσα του προγράμματος δράσης (Άρθρο 3)

Η Επιτροπή των Περιφερειών:

Λαμβάνει υπό σημείωση τις προτάσεις σχετικά με τα μέτρα και τις μεθόδους δράσης για την επίτευξη των καθορισθέντων στόχων του προγράμματος δράσης.

Συμπεραίνει ότι τα προτεινόμενα συστήματα συλλογής πληροφοριών, ανταλλαγής πληροφοριών και εκπόνησης μελετών σχετικά με την απασχόληση (άρθρο 3α) έχουν επίσης ως βάση τις εθνικές και τοπικές τάσεις. Στο μέτρο που αυτό απαιτεί ενέργειες από τα τοπικά και περιφερειακά όργανα, οι ενέργειες αυτές πρέπει να χρηματοδοτηθούν είτε με μέσα της ΕΕ είτε βάσει των συλλογικών συμβάσεων σε κάθε κράτος μέλος.

Προτείνει να μην περιορίζονται μόνο σε μεθοδολογική και τεχνική ενίσχυση οι δυνατότητες της Επιτροπής να υποστηρίζει σχέδια για τη δημιουργία θέσεων εργασίας και την προώθηση της απασχόλησης μέσω των ταμείων και των προγραμμάτων της Ένωσης, αλλά να διευρυνθούν ώστε να καλύπτουν και τη χρηματοδότηση καινοτόμων μέτρων σε τοπικό και περιφερειακό επίπεδο. Η χρηματοδότηση παρόμοιων καινοτόμων μέτρων πρέπει να κατανεμηθεί μεταξύ των αρμόδιων οργάνων σε τοπικό και περιφερειακό επίπεδο και σε επίπεδο ΕΕ. Χωρίς χρηματοδοτική ενίσχυση για τα ίδια τα μέτρα, μειώνονται οι δυνατότητες να δοκιμασθούν νέες ιδέες. Η δυνατότητα αυτή μπορεί επίσης να καταστήσει δυνατό στην Επιτροπή να αναζητήσει στα νέα κράτη εταίρους συνεργασίας που να είναι πρόθυμοι να δοκιμάσουν ιδέες οι οποίες μέχρι σήμερα εφαρμόζονται στην πράξη σε ορισμένα μεμονωμένα κράτη μέλη.

Προτείνει περαιτέρω, σύμφωνα με τα όσα αναφέρθηκαν στην προηγούμενη παράγραφο, να συμπληρωθούν τα μέσα ανταλλαγής εμπειριών με τη δυνατότητα της Επιτροπής να παρέχει χρηματοδοτική συνδρομή για την ανάληψη στις νέες χώρες δραστηριοτήτων με προοπτικές που έχουν ήδη δοκιμασθεί σε ένα κράτος μέλος. Η συνδρομή από τα ταμεία και τα προγράμματα της Κοινότητας για τη χρηματοδότηση πρότυπων προγραμμάτων πρέπει να συντελέσει ώστε η ανταλλαγή εμπειριών μεταξύ των κρατών να αποκτήσει πιο συγκεκριμένο και εποικοδομητικό περιεχόμενο και να μην περιορίζεται μόνο στην ανταλλαγή εγγράφων για τα αμοιβαία σχέδια. Τα αποτελέσματα του προγράμματος Essen πρέπει να αποτελέσουν πηγή έμπνευσης για τα Διαρθρωτικά Ταμεία, γενικά, και το Κοινωνικό Ταμείο, ειδικότερα.

Τονίζει ειδικότερα την ανάγκη να προσαρμοστούν και να λάβουν υπόψη τις προϋποθέσεις σε τοπικό και περιφερειακό επίπεδο οι μέθοδοι διάδοσης των αποτελεσμάτων (άρθρο 3γ), ώστε να αξιοποιηθούν με τον καλύτερο τρόπο οι πληροφορίες. Η Επιτροπή των Περιφερειών κρίνει ότι είναι αναγκαίο να βελτιωθούν τα μέσα ανταλλαγής πληροφοριών μεταξύ των κρατών μελών και της Επιτροπής. Μέχρι σήμερα οι διάφορες δραστηριότητες αναλαμβάνονται παράλληλα χωρίς επαρκή συντονισμό. Μία αυξημένη αξιοποίηση των σύγχρονων τεχνολογιών πληροφόρησης αποτελεί σημαντικό μέσο για την αύξηση της αποτελεσματικότητας της διάδοσης των πληροφοριών, αλλά προϋποθέτει την εξασφάλιση σε όλους τους οργανισμούς, σε τοπικό και περιφερειακό επίπεδο, επαρκών τεχνικών και οικονομικών μέσων και γνώσεων για την αξιοποίηση των τεχνολογιών αυτών.

Προτείνει να ενθαρρυνθούν και να υποστηριχθούν με κατάλληλο τρόπο οι δυνατότητες άμεσων επαφών μεταξύ των τοπικών και περιφερειακών οργάνων στα διάφορα κράτη μέλη για τη διάδοση των πληροφοριών και των εμπειριών.

Τονίζει την ανάγκη να καταστούν σύντομα προσιτές οι πληροφορίες ώστε τα τοπικά και περιφερειακά όργανα να είναι σε θέση να αξιοποιήσουν κατάλληλες εμπειρίες για να επιλύσουν τα προβλήματά τους το συντομότερο δυνατό. Οι πληροφορίες πρέπει να αφορούν σαφώς κατάλληλα μέτρα και τις επιδράσεις τους στις διάφορες περιοχές. Η Επιτροπή των Περιφερειών θα ήθελε επίσης να τονίσει τη σημασία που έχει να πληρούν οι πληροφορίες αυτές ορισμένες προϋποθέσεις όσον αφορά την επικαιρότητα, τη σαφήνεια, τη δυνατότητα πρόσβασης και τη συγκρισιμότητα τόσο διαχρονικά όσο και μεταξύ κρατών και περιφερειών.

Συνιστά να μεταβιβάζονται οι πληροφορίες με ταχύ ρυθμό στα κατάλληλα όργανα που έχουν ως καθήκον την παρακολούθηση της προόδου και την αξιολόγηση των αποτελεσμάτων των μέτρων σε τοπικό και περιφερειακό επίπεδο.

Διαπιστώνει ότι η Επιτροπή πρότεινε, στα πλαίσια του 4ου Προγράμματος δράσης για την ισότητα μεταξύ ανδρών και γυναικών, να χορηγηθεί ενίσχυση, σε συνεργασία με τα αρμόδια εθνικά όργανα, στα κέντρα ισότητας που λειτουργούν σε μία ή περισσότερες περιφέρειες διάφορων κρατών μελών.

Προτείνει να δημιουργηθούν κατ'ανάλογο τρόπο, στα πλαίσια του προγράμματος Essen, περιφερειακά κέντρα που να λειτουργούν ως σημεία επαφών και πληροφοριών. Μέσω των εν λόγω κέντρων θα μπορούσαν να διαδοθούν και να χρησιμοποιηθούν στις εργασίες για τη μείωση της ανεργίας και την αύξηση της απασχόλησης, προγράμματα, μέτρα και δράσεις που απορρέουν από ευρωπαϊκά εθνικά ή τοπικά και περιφερειακά όργανα. Τα περιφερειακά κέντρα πληροφοριών θα πρέπει επίσης να είναι σε θέση να συνεργάζονται σε δίκτυο για τη διευκόλυνση της διάδοσης και της αξιοποίησης των μέτρων.

6. Συντονισμός με άλλες δράσεις και προγράμματα (Άρθρο 4)

Η Επιτροπή των Περιφερειών:

Τονίζει την ανάγκη να επιτύχει η Επιτροπή το συντονισμό των δραστηριοτήτων στα πλαίσια του προγράμματος Essen, καθώς και μεταξύ του προγράμματος αυτού και των λοιπών δραστηριοτήτων της Ένωσης και των ενεργειών που αναλαμβάνουν στα κράτη μέλη στους εν λόγω τομείς.

Συμπεραίνει ότι η βελτιωμένη συνεργασία και συντονισμός παρέχουν τη δυνατότητα, π.χ., προσαρμογής της εφαρμογής των προγραμμάτων των Διαρθρωτικών Ταμείων και των κοινοτικών πρωτοβουλιών ώστε να αξιοποιηθούν με ταχύ ρυθμό οι ιδέες και οι εμπειρίες που προκύπτουν από τις εργασίες στα πλαίσια του προγράμματος Essen. Εάν η απόφαση συμπληρωθεί με μια σαφή παρότρυνση προς παρόμοιες προσαρμογές, θα αυξηθεί σημαντικά η σημασία του προγράμματος δράσης και η έκφρασή του σε συγκεκριμένα μέτρα.

Προτείνει να διαδώσει η Επιτροπή το πρόγραμμα δράσης Essen σε ευρεία κλίμακα ώστε τα τοπικά και περιφερειακά όργανα που ασχολούνται με τα προγράμματα των Διαρθρωτικών Ταμείων να λάβουν υπόψη τις δραστηριότητες που θα αναληφθούν στα πλαίσια του προγράμματος αυτού. Ο συντονισμός μεταξύ του προγράμματος Essen και των Διαρθρωτικών Ταμείων και, ειδικότερα, των μερών που αφορούν την απασχόληση, συνεπάγεται δυνατότητες ανάπτυξης που πρέπει να διαφυλαχθούν. Αυτό ισχύει επίσης και για τις δραστηριότητες στον τομέα της ισότητας, εφόσον μεγάλος αριθμός γυναικών απασχολείται συχνά σε τοπικές και περιφερειακές θέσεις εργασίας στον τομέα των υπηρεσιών. Ακόμη και όταν πρόκειται για τις δραστηριότητες για εκτεθειμένες ομάδες πληθυσμού, τα τοπικά και περιφερειακά όργανα έχουν μεγάλη σημασία επειδή είναι συχνά υπεύθυνα για τις κοινωνικές δραστηριότητες όσον αφορά τις ομάδες αυτές. Η σημασία του συντονισμού με τις τοπικές και περιφερειακές δραστηριότητες πρέπει να τονισθεί στην απόφαση που θα λάβει το Συμβούλιο.

7. Συμμετοχή άλλων χωρών στο πρόγραμμα (Άρθρο 5)

Η Επιτροπή των Περιφερειών:

Επιδοκιμάζει την πρόταση να δοθεί η δυνατότητα σε τρίτες χώρες να συμμετάσχουν σε ορισμένες δραστηριότητες του προγράμματος.

Προτείνει η συνεργασία με τις χώρες αυτές να επικεντρώνεται, μεταξύ άλλων, στην έρευνα και σε μελέτες για την εξεύρεση τρόπων άμβλυνσης των προβλημάτων των πολιτών που έχουν μεταναστεύσει σε χώρες της ΕΕ και δεν έχουν εργασία.

8. Υλοποίηση του προγράμματος Essen (Άρθρο 6)

Η Επιτροπή των Περιφερειών:

Λαμβάνει υπόψη την πρόταση για τον τρόπο υλοποίησης του προγράμματος δράσης.

Προτείνει, σύμφωνα με τα όσα προαναφέρθηκαν στο σημείο 2, να καταστήσουν η Επιτροπή και τα όργανά της δυνατή την ανάπτυξη άμεσης συνεργασίας με τα τοπικά και περιφερειακά όργανα στα πλαίσια των αρμοδιοτήτων των οργάνων αυτών και λαμβάνοντας υπόψη την αρχή της επικουρικότητας.

9. Συνεργασία για την υλοποίηση του προγράμματος (Άρθρο 7)

Η Επιτροπή των Περιφερειών:

Επικροτεί την πρόταση να συμβάλουν οι κοινωνικοί εταίροι (social partners) στην υλοποίηση του προγράμματος δράσης.

Συμπεραίνει ότι πρέπει να δοθεί πάραυτα η δυνατότητα στις τοπικές και περιφερειακές αρχές να παρακολουθούν και να επηρεάζουν τη διαμόρφωση του προγράμματος. Ούτε το Ευρωπαϊκό Συμβούλιο Δήμων και Περιφερειών (CCRE) ούτε η Συνέλευση Ευρωπαϊκών Περιφερειών (ARE) έχουν σήμερα θέση ως κοινωνικοί εταίροι. Το γεγονός αυτό πρέπει να τονισθεί, δεδομένου ότι σε πολλές χώρες τα τοπικά και περιφερειακά όργανα εξασφαλίζουν σημαντικό μέρος της απασχόλησης και αποτελούν επίσης σημαντικούς παράγοντες για τη δημιουργία θέσεων εργασίας.

Βρυξέλλες, 16 Νοεμβρίου 1995.

Ο Πρόεδρος της Επιτροπής των Περιφερειών

Jacques BLANC